‏יום חמישי ג' בטבת התשע"ה  
25 בדצמבר 2014

**רבי ינאי העיוור שראה את המהות   
מסכת בבא בתרא, עמוד 19:**

רבי ינאי היה מסתמך (נשען) והולך אחרי רבי שמלאי, שמשו (עוזרו) כשהוא נשען על כתפו. לקראתם בא רבי יהודה נשיאה שהיה נכדו של רבי יהודה הנשיא, שהיה עורך המשנה.  
רבי שמלאי אמר לרבי ינאי שהיה עיוור: "איש זה שבא לקראתנו, הוא יפה (יאי) וגלימתו יפה". כאשר הגיע רבי יהודה נשיאה אליהם, מישש רבי ינאי את הגלימה ואמר: "שיעורו של בד זה כשק" (שק מקבל טומאה רק אם יש בו 4X4 טפחים, לעומתו בגד מקבל טומאה אם יש בו 3X3 טפחים. כשהשיעור פחות ממידות אלו, אין לחתיכה זו שום שימוש ולכן אינה נחשבת כלי ואינה עשויה לקבל טומאה).  
שאל רבי יהודה נשיאה את רבי ינאי: מניין שבן קודם לבת בירושת נכסי האם, כפי שהוא קודם בירושת נכסי האב?  
אמר לו רבי ינאי: לומדים זאת מהמילה מטות, מהפסוק "וכל בת יורשת נחלה ממטות בני ישראל" (ספר במדבר, ל"ו, 8). הפסוק משווה במילה מטות את הנכסים שבאים ממטה האב לנכסים שבאים ממטה האם, וכשם שבנכסי האב הבן קודם לבת, כך גם בנכסי האם.  
מיד שאל רבי יהודה נשיאה שאלה נוספת: אם כך, הבה נשווה את מטה האב ומטה האם גם ביחס לדין בכור, ונאמר שהבכור ייטול פי שניים לא רק בנכסי האב, אלא אף בנכסי האם.  
ההלכה אינה כך, אלא, בנכסי האם הבכור נוטל חלק אחד, ככל אח אחר. את זה לומדים מהפסוק "כי את הבכור... יכיר לתת לו פי שניים בכל אשר יימצא לו" (דברים כ"א, 17). לו- ולא לה. אין לבכור פי שניים בנכסי האם.  
כששמע רבי ינאי את השאלה, אמר לשמשו: משוך אותי מכאן ואלך, כי אדם זה אינו רוצה באמת ללמוד, כי הוא מקשה דברים (שואל שאלות) שקל לענות עליהן, רק כדי להראות את חוכמתו.

**תודה למאי ורט וגל יוסף (תשע"ה)**